Martin Luis Etxeberria Iturralde

Martin Luis Frantzisko Etxeberria Iturralde (Berroeta, 1801eko irailaren 3a - Erreniega, 1838ko irailaren 19a) Lehen Karlistaldiko nafar brigadier karlista izan zen. Joan Nikolas Etxeberria apaiz eta euskal idazlearen anaia, eta Damaso Etxeberria euskal idazlearen aita izan zen.

Bizitza 
Martin Luis Etxeberria Berroetan jaio zen, Etxeberria izeneko etxean, 1801eko irailaren 3an. Martin Miguel Etxeberria berroetarra izan zuen aita, eta Maria Petra Marciala Iturralde lekaroztarra ama. Elizondoko Datue jauregira ezkondu zen, bertako alaba Maria de los Angeles Iturralderekin.

1833ko irailean, Baztango alkate eta gerra-kapitaina zela, matxinada karlista prestatzen ari zen Juan Manuel Saratsarekin jarri zen harremanetan, eta hitz eman zion, agindu orduko, 300 boluntariorekin agertuko zela. Azaroaren hasieran, Tomas Zumalakarregi buruzagi karlistarekin bildu zen Gasteizen, eta hilaren 5ean, Aguilar Kodesen egindako batzarrean, Nafarroako lehenbiziko Junta Karlistaren kide hautatu zuten. Harrezkero, entzute handia lortuz joan zen militar gisa ere. 1836an, koronela zelarik, isabeldar zutabe bat azpiratu zuen Garraldan.

1836an, 5. batailoiaren buru izendatu zuen Sebastian Gabriel Borboikoak; baztandar boluntarioekin eratua zen batailoi hori 1833an. Peraltan, Azagran, Untzuen, Biurrunen, Lizarraldean eta Orbaitzetan borrokatu zen haien buruan. Horren ostean, brigadier maila eman zioten, eta ingeniarien komandante jeneral izendatu. 1838ko irailaren 19an hil zen, Isidro Alaixen osteen aurkako Erreniegako guduan.

Erreferentziak

Kanpo estekak 
 Etxeberriatarrak, Baztango alkate “saga” karlista, baztangohaizegoa.wordpress.com

Nafarroa Garaiko militarrak
Lehen Karlistaldiko militarrak
Euskal Herriko karlistak
Baztandarrak